HPT คาดรายได้ปีนี้ใกล้เคียงปีก่อนที่ 120 ลบ. เตรียมอัพกำลังผลิต 20%
HPT คาดรายได้ปีนี้ใกล้เคียงปีก่อนที่ 120 ลบ. เผยอยู่ระหว่างการติดตั้งเตาเผาใหม่ เพิ่มกำลังผลิต 20% คาดใช้งานได้ใน Q4/58 เตรียมฐานลูกค้าในกลุ่ม AEC
17 พ.ย. 2558

นางสาวนิจวรรณ เชาว์กิตติโสภณ ผู้อำนวยการฝ่ายการตลาด บริษัท โฮม พอตเทอรี่ จำกัด (มหาชน) หรือ HPT เปิดเผยว่า แนวโน้มรายได้ปี 58 จะอยู่ในระดับใกล้เคียงกับปีก่อนที่ 120 ล้านบาท เนื่องจากในช่วง 6 เดือนแรกที่ผ่านมา บริษัทมีการปิดซ่อมแซมเตาเผา ประกอบกับแนวโน้มอุตสาหกรรมเซรามิกส่งออก ในช่วง 8 เดือนที่ผ่านมา (ม.ค.-ส.ค.58) มีอัตราการเติบโตที่ชะลอตัวลงเมื่อเทียบกับปี 57อย่างไรก็ตามในส่วนของอัตรากำไรขั้นต้นและอัตรากำไรสุทธิ บริษัทยังคงทำได้ตามแผนที่ระดับ 25-30 % และ 8-20 % ตามลำดับ
ขณะที่บริษัทอยู่ระหว่างการติดตั้งเตาใหม่เพื่อเพิ่มกำลังการผลิต และขยายคอขวดในส่วนผลิตต่างๆ ขณะนี้ติดตั้งและอยู่ระหว่างการทดสอบเครื่องจักร (Test Run) และคาดว่าจะสามารถใช้งานได้ภายในไตรมาส 4 ซึ่งจะส่งผลให้กำลังการผลิตเพิ่มขึ้นอีกได้ถึง 20% จากกำลังการผลิตเดิมที่มี 3 ล้านชิ้นต่อปี
สำหรับแผนการดำเนินงานด้านการผลิตและออกแบบในช่วงที่เหลือของปี 58 บริษัทจะลงทุนในเครื่องจักรและอาคารในส่วนของการขึ้นรูปผลิตภัณฑ์ให้สมบูรณ์มากขึ้น อีกทั้งจะเน้นการพัฒนาผลิตภัณฑ์ให้มีการออกแบบสินค้าประเภทสีต่างๆและตกแต่งลวดลาย เพื่อเพิ่มมูลค่าของตัวผลิตภัณฑ์ และปรับตัวรับเทรนด์ตลาด ซึ่งนิยมผลิตภัณฑ์ตกแต่งมากขึ้น
ส่วนด้านการตลาด HPT มีการเจรจากับกลุ่มลูกค้าเดิมในประเทศต่างๆ เพื่อหาแนวทางพัฒนาผลิตภัณฑ์ร่วมกันและเพิ่มปริมาณคำสั่งซื้อ อีกทั้งบริษัทยังหาทางเพิ่มฐานลูกค้าในกลุ่ม AEC และประเทศอื่นๆอีกด้วย เนื่องจากเป็นกลุ่มประเทศที่มีศักยภาพในการท่องเที่ยว และการโรงแรม  ซึ่งประเทศที่สนใจ ได้แก่ พม่า ไทย ลาว กัมพูชา มาเลเซีย เป็นต้น
ทั้งนี้ ในช่วงระหว่างวันที่ 26-28 พ.ย.58 นี้ บริษัทเตรียมไปออกงานแสดงสินค้าในประเทศพม่า ณ กรุงย่างกุ้ง เพื่อร่วมงาน “Myan Food &amp; Myan Hotel 2015″ งานแสดงสินค้าอาหารและโรงแรมชั้นนำ  ซึ่งบริษัทได้นำผลิตภัณฑ์จานชามเซรามิคไฟน์ไชน่า PE’TYE ไปนำเสนอให้ลูกค้ารายใหม่ๆได้ทำความรู้จักแบรนด์และเกิดความเชื่อมั่นมากยิ่งขึ้น ซึ่งถือเป็นการสำรวจตลาดและหาพันธมิตรท้องถิ่นที่ดีทางหนึ่ง เชื่อว่าการไปออกงานแสดงสินค้าดังกล่าว จะช่วยให้บริษัทสามารถขยายฐานลูกค้าในกลุ่ม AEC ได้เร็วขึ้น และส่งผลให้มีออเดอร์ใหม่ๆมากขึ้นตามไปด้วย
สำหรับความคืบหน้าการเจรจาพันธมิตรทางธุรกิจในประเทศ ออสเตรเลีย นิวซีแลนด์ ในช่วงที่ผ่านมา บริษัทได้ผลตอบรับในทางบวก โดยมีแนวโน้มเพิ่มอัตราการสั่งซื้อ และหารือถึงความเป็นไปได้ของการขยายช่องทางการกระจายสินค้าให้มากขึ้น ซึ่งขณะนี้อยู่ระหว่างศึกษาความเป็นไปได้ในการดำเนินงานร่วมกัน
 